Нинди планетадан сез, хатын-кызлар?

	Гаҗәеп тә зат инде бу хатын-кыз дигәнең, әйеме? Уйлыйм-уйлыйм да, әллә соң алар безнең планетадан түгелме икән, дип куям.
Менә без, ир-егетләр, эшкә ни өчен барабыз? Сәер сорау, шулай бит? Әлбәттә инде, эшләр өчен. Ә хатын-кыз? Алар үзләре, без дә эшләр өчен барабыз, дигән була... Ә чынында?	 Моны аңлау өчен хатын-кызның иртән эшкә җыенуын күзәтү дә җитә. Кием сайлавы гына да ни тора бит! “Монысын кисәм, алдан отышлырак, монысы арттан карап калучыларны җәлеп итәр өчен менә дигән”. Чәч ясау тагын аерым бер вакыйга. Ә алтын йөзек, энҗе муенсалар нигә кирәк инде? Алары нәрсә – гайка борырга ярдәм итәме әллә квартал отчёты төзегәндә файдалары тияме? Каш, керфек буяуларын әйтәсе дә түгел! “Миңа гына карап торсыннар!” – дигән уй белән буялмаса, макияж шулкадәр оста ятар идеме?  Менә шуннан соң уйла инде. Эш бит бу очракта сылтау гына булып чыга!.. Ә төп максат нәрсәдә соң? Дөрес, игътибар үзәгендә булу.
Ир-егет өенә ни өчен кайта? Эштәге ыгы-зыгыны онытып, тыныч кына үзе яраткан шөгыльләргә бирелер өчен түгелме? Ә хатын-кыз? Үз-үзен тотышына караганда, ул янә игътибар үзәгендә булмакчы. Иренең игътибар үзәгендә. Бу шарт үтәлми икән, ялы ял, йокысы йокы түгел инде аның. Ире бер генә минут карамый торса да, хатын-кыз моны үзенчә: “Мине күрми дә... Кемгә күзе төште икән тагын?”, – дип шәрехли. Ә мәхәббәт сүнә икән, хатын-кыз яки чиксез төшенкелеккә бирелә, яки нәфрәт утында яна башлый. Алтын урталык дигән төшенчәне алар бөтенләй белми. Әйтерсең лә, галәмәт зур күк таганы аларны бер котыптан икенчесенә ташлый. Ир-атның тыныч кына гомер уздыру теләге аларның планында бөтенләй дә каралмаган.  Ирләр уенча, хатын-кыз – эзлексез, башына ни килде шуны эшли торган зат. Бервакыт миңа бабай, кызы миндә кияүдә икәнен дә онытыпмы: “Хатын-кыз сүзенә карап яшәмә син, улым”, – дигән иде. Ә бит алар үз планетасындагы кануннар буенча яшидер. Бәлки, ул кануннар буенча, киресенчә, без, ирләр, эзлексездер, без генә җир шарындагы барлык тәртипсезлектә гаепледер. Чыннан да. Фәлән патша сугыш ачкан, чөнки сөяркәсе алтын таулар таләп итә, имеш. Танылган артист эчкечелеккә бирелгән, чөнки хатыны көн күрсәтми икән. Йә, мантыйк кайда монда? Үзеңне санга да сукмаган кешегә ярыйм дип яки аңа үч итеп шундый ахмаклыклар эшлиме кеше? Аркылы-торкылы йөрмичә, турысын гына әйткәндә, хатын-кыз планетасында төп канун – мәхәббәттер. Мәхәббәт юк икән, син хет алтын сарай төзеп куй, хет кыядан ташлан, ярармын димә инде. Бервакыт автобуста барам. Тукталышта, яңа палас күтәреп, бер хатын килеп керде. Чәче тузган, маңгаенда тир бөрчекләре. Янымда утыручы ир:
- Кызганам шундый хатыннарны, – ди. – Ул бит, мескен, ире белән сөйләшә белмәгән, аны ышандырырлык сүзләр тапмаган, димәк. Ә нинди чибәр хатын! Ирен кочаклап алып: “Кадерлем, шушы паластан башка яши алмыйм, шуны алсак, дөньяда миннән дә бәхетлерәк кеше булмас иде”, дип пышылдаса... “Бүген төнне шул палас өстендә үткәрербез”, дип тә өстәсә... Юк, назлы сүзләр жәл. Ә үзенекен итәсе килә! Көчәнеп, билен имгәтеп булса да. Шулай, гүзәл затларыбыз, әгәр без төрле планетадан икән, уртак нокталар табу ягын карау кирәктер. Югыйсә, уены-чыны бергә дигәндәй, эшләр харап булмагае. 
	Марс ЯҺУДИН	
Матбугат.ру

	№ --- | 03.03.2017	


